Génesis 40
Joseajj pä samca khanañchi
1Uca khepatsti reyir vino loktir coperompi, panaderompejj, egiptonquir faraón reyiruw colert'ayapjjatayna, ucatwa, 2-3faraón reyejj uca paninitaqui colerasisinjja, coperonacan jilïripa contra, uqhamarac panaderonacan jilïripa contra colerasisajj guardiapan capitanapan utaparuw preso apayäna, ucancaraquïnwa carcelajja. Ucanwa Joseajj preso jicjjatasiscaraquïna. 4Guardian capitanapasti Josearuw catuyaraquïna, uca paniniru uñjañapataqui, ucanacasti jaya tiempow carcelancapjjaraquïna.
5Mä arumasti coperompi, panaderompejj mä samcanac samcasipjjatayna, sapa samcasti mä khanañchäwinïnwa. 6Uqhamasti cunapachatejj Joseajj presonacaru uñjir jutcän ucqhasti uca paninirojj wali llact'atwa jicjjatäna, 7ucat jisct'araquïna:
—¿Cunatsa wali mayjt'atäpjjta? —sasa.
8—Mä samca samcasipjjta, janiraquiw qhitis uca khanañchañ puedipquituti —sasaw jupanacajj sapjjäna.
—¿Janit Diosasti uca samca khanañchirïquisti? —sasaw Joseajj saraquïna—. Jichhasti avist'apjjetay uca samca —saraquïnwa.
9Ucat coperonacan jilïripajj Josearojj samcapa avist'äna, aqham sasa:
—Samcajjansti mä uva ali uñjta, 10uca alisti quimsa ramanacanïnwa. Uca uva alisti ch'ichtasinjja pankaränwa, uca pankaranacasti uva achunacaw tucuwayjjaraquïna. 11Nayasti faraonan copapa ast'atäscäyätwa, ucat uca uvanac catusin uca faraonan copaparuw ch'irwsta. Ucatsti naya quipcaw faraonan amparaparu uca copjja ucharacta —sasa.
12Ucjjarusti Joseajj sänwa:
—Juman samcamajj aqham sañ muni: Uca quimsa ramanacajj quimsa uruwa. 13Acat quimsa ururusti faraonajj wasitatwa uñjani juman acancatamjja, ucatsti nayra irnakäwimaruw wasitat uchjjätam, jumasti wastatampiw faraonarojj copjja loktjjäta, cunjämtejj nayrajj lurirïctas uqhama. 14Cunapachatejj acajj phokhasjjani ucqhasti nayat amtasitätawa, nayjjatsti faraonarojj parlt'araquimaya, aca chekat nayar apsuñapataqui. ¡Nayat qhuyapt'ayasitaya! 15Nayarojj hebreonacan orakepatwa lunthatanipjjetu, janiraquiw carcelancañajjas waquisquiti, janiraquiw cuna juchsa lurcti —sasa.
16Panaderonacan jilïripasti, uqham Josean suma samca khanañchatapatsti, saraquïnwa:
—Nayasti samcasiractwa:
Nayasti quimsa jisc'a jank'o t'ant'a canastillonac p'ekejj pataru apascäyäta. 17Amstanquiri canastillosti cunayman t'ant'anacanïnwa faraonataquejja, ucampisa jamach'inacaw jutasin uca p'ekejj patanccän uca canastillon t'ant'jja mank'suwayjjapjje —sasa.
18Ucatsti Joseajj saraquïnwa:
—Samcamajj aqham sañ muni: Uca quimsa canastillonacajj quimsa uruwa. 19Acat quimsa ururusti faraonajj wasitatwa uñjjatani juman acancatamjja, ucatsti mä kokaruw warccatayaraquïtam, jamach'inacaraquiw jutasin aychamjja mank'apjjani.
20Quimsa uru pasatatsti faraonan urupänwa, ucatsti jupajj mä jach'a fiesta luräna jakenacapataquejja. Jawsayata jakenac nayrakatatwa faraonajj coperonacan jilïriparojj carcelat irpsuyanjjäna, uqhamarac panaderonacan jilïriparusa. 21Coperorusti wasitatwa pachpa irnakañaparuw uscjje, ucatsti coperojj nayrjamaraquiquiw wasitat faraonarojj vino loktjjäna, 22ucampisa panaderorojj warccatayänwa cunjämtejj Joseajj siscatayna uqhama. 23Ucampisa coperojj janiw Joseatjja amtascjjataynati.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn